กสิกรไทยลุยสินเชื่อเอสเอ็มอีภาคอีสาน
ธนาคารกสิกรไทย ลุยรุกปล่อยสินเชื่อธุรกิจเอสเอ็มอีภาคอีสาน มั่นใจดันธุรกิจโต 15 – 20%
22 ก.พ. 2556

ธนาคารกสิกรไทย ลุยรุกปล่อยสินเชื่อธุรกิจเอสเอ็มอีภาคอีสาน มั่นใจดันธุรกิจโต 15 – 20% 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ปีนี้ธนาคารให้ความสำคัญกับลูกค้าในภาคตะออกเฉียงเหนือเป็นพิเศษ เนื่องจากจำนวนประชากรมาก และเศรษฐกิจในช่วง 4 – 5 ปีที่ผ่านมาเติบโตดี โดยจะเน้นไปที่ลูกค้าธุรกิจขนาดกลางและขนาดย่อม (เอสเอ็มอี) โดยเฉพาะในจังหวัดนครราชสีมา ซึ่งเป็นจังหวัดใหญ่และมีธุรกิจหลากหลายสาขา ธนาคารพร้อมที่จะสนับสนุนในการให้วงเงินกู้เพื่อส่งเสริมการขยายธุรกิจอย่างต่อเนื่อง กลุ่มที่เป็นเป้าหมายของธนาคารฯ คือ ผู้ประกอบการที่ไม่ได้มีการเดินบัญชีธนาคาร หรือมีหลักประกันไม่ครบ ซึ่งเป็นกลุ่มใหญ่ที่ต้องไปสร้างความเข้าใจเพื่อให้สามารถเข้าถึงบริการทางการเงินได้ง่ายขึ้น ปัจจุบันขนาดธุรกิจในจังหวัดนครราชสีมาจะอยู่ที่ประมาณ 5 พันล้านบาท
ทั้งนี้ ในปี 2555 สินเชื่อธุรกิจเอสเอ็มอีในภาคอีสานมีอัตราการเติบโตประมาณ 14%  ส่วนปีนี้คาดว่า จะอยู่เติบโตประมาณ 15 – 20% ส่วนนโยบายการปรับค่าแรง 300 บาทของรัฐบาลนั้น ก็อาจจะส่งผลกระทบกับผู้ประกอบการธุรกิจเอสเอ็มอีบ้าง แต่ในภาคตะวันออกเฉียงเหนือไม่น่าจะได้รับผลกระทบที่รุนแรงเหมือนในช่วงน้ำท่วมครั้งใหญ่ในกรุงเทพฯ ซึ่งก็ต้องขึ้นอยู่กับความสามารถในการปรับตัวของผู้ประกอบการด้วย
นายพัชร  กล่าวอีกว่า มาตรการบรรเทาผลกระทบจากการปรับขึ้นค่าแรงขั้นต่ำของรัฐบาล โดยเฉพาะเรื่องภาษี สามารถบรรเทาได้เฉพาะผู้ประกอบการขนาดใหญ่และกลาง แต่สำหรับผู้ประกอบการรายเล็กๆ ส่วนใหญ่ไม่มีการจัดระบบจ่ายภาษีที่ถูกต้อง จึงเข้าถึงมาตรการนี้ยาก อย่างไรก็ตาม ธนาคารพร้อมช่วยเหลือผู้ประกอบการที่ได้รับผลกระทบจากค่าแรงขั้นต่ำ 300 บาท อาทิ ขยายวงเงินสินเชื่อ หรือ ยืดระยะเวลาการชำระหนี้